สพพ.เล็งออกพันธบัตรลดภาระเงินกู้รัฐบาล
สพพ. เตรียมชิมลางกู้เงินจากสถาบันการเงิน ปูทางก่อนเข้าระดมทุนในตลาดเงิน เตรียมออกพันธบัตรลดภาระรัฐบาล
24 มี.ค. 2553

สพพ. เตรียมชิมลางกู้เงินจากสถาบันการเงิน ปูทางก่อนเข้าระดมทุนในตลาดเงิน เตรียมออกพันธบัตรลดภาระรัฐบาล
นายอรรคสิริ บุรณศิริ ผู้อำนวยการสำนักงานความร่วมมือพัฒนาเศรษฐกิจกับประเทศเพื่อนบ้าน ( สพพ. ) เปิดภายหลังการลงนามความร่วมมือทางการเงินระหว่าง สพพ. กับธนาคารเพื่อการส่งออกและนำเข้าแห่งประเทศไทย ( ธพว. ) หรือเอ็กซิมแบงก์ และธนาคารออมสิน เพื่อเป็นแหล่งเงินทุนสำหรับการให้ความช่วยเหลือทางการเงินแก่ สปป.ลาวจำนวน 2 โครงการ เป็นเงิน 655 ล้านบาทว่า ถือเป็นครั้งแรกที่ สพพ. ได้เริ่มระดมทุนด้วยการกู้เงินจากถาบันการเงินเพื่อนำมาดำเนิน 2 โครงการได้แก่ โครงการปรับปรุงถนน  R3 ( เชียงราย-คุนหมิงผ่าน สปป.ลาว ) วงเงิน 405 ล้านบาท เพื่อนำไปซ่อมแซมถนนในส่วนที่ได้รับความเสียหายจากภัยธรรมชาติในปีที่ผ่านมา โดยใช้แหล่งทุนจาก เอ็กซิมแบงก์ และธนาคารออมสิน
ขณะที่โครงการที่ 2 ได้แก่ การปรับปรุงถนนและระบบระบายน้ำในนครหลวงเวียงจันทน์วงเงิน 250  ล้านบาท เพื่อปรับปรุงโครงสร้างพื้นฐานในเขตเมืองหลวงชั้นใน และแก้ไขปัญหาจราจร และน้ำท่วมในนครเวียงจันทน์ โดยมีออมสินเป็นแหล่งเงินทุน ทั้งนี้การให้ความช่วยเหลือดังกล่าวถือเป็นการสานสัมพันธ์ไทย-ลาว ที่มีมายาวนานถึง 60 ปี และเป็นการร่วมฉลองครบรอบ 450 ปี ของนครเวียงจันทน์ 
นายอรรคสิริ กล่าวอีกว่า มีแผนจะระดมทุนจากธนาคารพาณิชย์เพิ่มเติมในปีนี้  2553 และระยะต่อไปจะระดมทุนจากตลาดเงินโดยการออกพันธบัตร ซึ่งเป็นเป้าหมายที่ต้องการลดภาระการใช้เงินจากงบประมาณ ซึ่งในปีงบ 2553 สพพ. ได้รับการจัดสรรงบประมาณจากรัฐบาลเป็นเงินประมาณ 450 ล้านบาท ลดลงเมื่อเทียบกับปีก่อนหน้าที่ได้รับการจัดสรรงบประมาณจากรัฐบาลประมาณปีละ 600-700 ล้านบาท